**INDUSTRIJSKO – OBRTNIČKA ŠKOLA SLAVONSKI BROD**

**Industrijsko – obrtnička škola Slavonski Brod** osnovana je još **1946. g.**, za potrebe obrazovanja budućih radnika tvornice „Đuro Đaković“, u čijem se susjedstvu i danas nalazi.

Zadnjih dvadesetak godina, osim **industrijskih**, škola obrazuje učenike i za **obrtnička** zanimanja (**JMO** – jedinstveni model obrazovanja) u kojima se traži veća samostalnost i kreativnost.

U školi je zastupljeno oko tridesetak strukovnih kvalifikacija (zanimanja) a za upis u narednu školsku godinu planirano je **20 zanimanja**.

Najzastupljenija je **strojarska** struka a zatim slijede: **elektrotehnika, cestovni promet, brodogradnja i druge usluge.**

Ovo je jedna od većih škola u Županiji, oko **950 učenika** upisano je u **38 razrednih odjela**. Sva zanimanja, osim teorijskog dijela, imaju u nastavnom planu i **praktičnu** **nastavu** ili stručnu praksu, koje se obavljaju u školskim radionicama , poduzećima i obrtničkim radionicama. Zbog toga je **liječnička svjedodžba Medicine rada** (za **sve** učenike) te **ugovor o naukovanju** ( samo za **JMO** zanimanja) uvjet upisa.

Nakon dvogodišnjeg obrazovanja za zanimanje zavarivač stječe se **niža stručna** sprema, kao i nakon trogodišnjeg obrazovanja za zanimanje pomoćni bravar (obrazovanje po **posebnom programu**).

**Sva ostala zanimanja** u trajanju obrazovanja od **3 godine**, omogućuju stjecanje **srednje stručne spreme** (kao i u svim ostalim trogodišnjim i četverogodišnjim strukovnim školama).

Nakon završetka redovitog obrazovanja, moguće je **izvanredno** nastaviti dokvalifikaciju za **tehničara za vozila** i vozna sredstva ili **tehničara za računalstvo** u našoj školi.

Škola pruža usluge za doškolavanje , prekvalifikaciju, usavršavanje ili osposobljavanje polaznima od navršenih 15.g., u raznim zanimanjima i programima.